Siena - Olaszország - awilime szabadidő magazin
»Utazás»Tündüs & zo- utazási blogja»Siena
53100 Siena, Il Campo 47.
2010. június 13. vasárnap 15:16
43°19'08,013"N 43,318753
11°19'54,424"E 11,331645
171 10 0 5 1
Siena - Reggio Toscana
Siena legfontosabb látnivalói a legyezőszerű Piazza del Campo körüli szűk sikátorok útvesztőjében találhatók. Európa egyik legnagyobb középkori tere a 17 contrada-ra osztott város szívében fekszik.
Az ősi egyházközségek közötti rivalizálást kelti életre az évente kétszer megrendezésre kerülő Palio.
Az itt élők ma is erősen kötődnek ahhoz a contrada-hoz, ahol születtek és az utcákon sétálva lépten-nyomon találkozni az egyes plébániák ősi állatszimbólumával zászlókon, táblákon, faragott köveken.
Siena dimbes-dombos, zegzugos utcáit járva bizton számíthatunk újabb és újabb elragadó látványok váratlan felbukkanására.
Olaszország talán legszebb tere!
A régi római fórum helyén terül el és Siena korai korszakának nagy részében a város piactere volt.
Jelen formáját 1293-ban kezdte elnyerni, amikor a Kilencek Tanácsa, Siena akkori vezetői, ezt a területet szemelték ki a városháza számára. A pirostéglás burkolat lerakását 1329-ben kezdték és 1349-ben fejezték be. A városháza felé futó fehér terméskő stráfokkal kijelölt kilenc szegmens a Kilencek Tanácsa hatalmát, mások szerint a Madonna köpenyének a redőit jelképezi. A tér kialakítása óta a város életének központi tere.
Itt hajtották végre a nyilvános kivégzéseket, itt rendezték a bikaiadalokat és itt tartják a már korábban említett Palio-t, amit később részletesen is ismertetünk.
A teret nagyszerű paloták, kávéházak, éttermek szegélyezik, de fő látványossága a Torre del Mangia (1348) és mellette a Palazzo Pubblico (1297-1342) csodálatos gótikus épülete.
A tér északi végében áll szerényen a kis Fonte Gaia, a Jacopo della Quercia pompás domborműveinek másolatával (1409-1419) díszített szökőkút, amelyhez ma is az eredeti 500 éves (!) vízvezeték szállítja a vizet. A négy fő Erényt, Ádámot és Évát, valamint a Madonnát gyermekével ábrázoló eredeti táblákat a Palazzo Publico-ban őrzik. Amiket most mi láthattunk, csak a 19.században készült másolatok.
Bár a Palazzo Pubblico - középkori termeivel és a sienai iskolához tartozó festők műveivel - ma is betölti eredeti feladatát mint Városháza, ám az irodák mellett itt kapott otthont a Museo Civico is.
A nagy tanácsterem, vagy ahogyan Ambogio Lorenzi 14.században festett világtérképe után nevezik, a Sala di Mappamondo egyik falát Martini nemrégiben restaurált freskója a Maestá (1315) borítja. Szűz Máriát a menyország királynőjeként jeleníti meg apostolok, szentek és angyalok körében. A szemközti falon egy ugyancsak neki tulajdonított, de későbbi (1330) freskó Guidoroccio da Fogliano zsoldosvezért ábrázolja.
A szomszédos kápolna falait díszítő freskókon Taddeo di Bartolo: Szűz Mária életének jelenetei-t festette meg (1407). A kórusülés fatábláinak szép faragásai (1428) bibliai jeleneteket ábrázolnak.
A Sala della Pace nevezetessége Ambrogio Lorenzetti két freskója, A jó és a rossz kormányzat allegóriája (1338-1340). Ezek a képek a középkor legjelentősebb nem vallásos témájú festményei közé tartoznak. A jó kormányzat virágzó városával szemben a Sátán irányította rossz kormányzás romos, szemetes városa áll.
A Sala del Risorgimento 19. századi freskói az Olaszország egyesítésért II. Viktor Emánuel uralkodása alatt vívott harcokat mesélik el.
A palota udvaráról nyílik a csodálatos:
a Városháza harangtornyának bejárata. Nevét az első harangozóról kapta, akire lustasága és falánksága miatt ragadt rá a gúnynév: Mangiaguadagnani (szó szerinti jelentése: megeszi a fizettségét).
A 102 méter magas tornyot Muccio és Francesco di Rinaldo építtette 1338 és 1348 között. Siena messziről látszó jelképének a tetejére, ahonnan gyönyörű a kilátás, 505 lépcsőfok vezet fel.
102 méteres magasságával a második legmagasabb középkori torony Olaszországban!
A toscanai Palio fesztivált a Piazza del Campo-n rendezik meg minden év július 2. és augusztus 16. napján.
A lovasverseny első írásos emléke 1283-ból való, de eredete régebbi, talán a római harci játékokra vezethető vissza, de erre nincs bizonyíték. Siena 17 contrada-jából (kerületéből) 10 (minden alkalommal másik 10) vesz részt a versenyen és a lovakat nyereg nélkül megülő zsokék közti küzdelem valójában a contrada-k között folyik. A sorsolással kiválasztott lovakat is az egyes templomoknál áldják meg. A verseny előtti napokban felvonulások és fogadások tartják lázban a várost. A verseny maga alig másfél percig tart, de erre az időre a helybéliek és a fesztiválra érkezők ezrei tolonganak a téren. A győztes jutalma egy selyem palio (zászló) és a napokig tartó ünneplés.
Szóval hasonló a Magyar Nemzeti Vágtához, csak egy kicsit korábbi eredetű, no meg jobban megszervezett.
Tündüs )
Előzd meg a tragédiát: 7+1 tipp a biztonságos futáshoz (Life.hu)
Oszd meg ezt a helyszínt: Siena